Butunjahon turizm tashkiloti shafeligida Xalqaro turizm akademiyasi Samarqand kampusi faoliyatini tashkil etish toʻgʻrisida
(resolution, 2026-05-01)

Turizm va boshqa xizmat koʻrsatish sohalari uchun zamonaviy talablarga muvofiq raqobatbardosh kadrlar tayyorlash, qayta tayyorlash va ularning malakasini oshirish tizimini yanada takomillashtirish maqsadida qaror qilaman: I. Maqsadlar 1. BMTning Butunjahon turizm tashkiloti (keyingi oʻrinlarda — Butunjahon turizm tashkiloti) shafeligida tashkil etilgan Xalqaro turizm akademiyasi Samarqand kampusi (keyingi oʻrinlarda — Akademiya) faoliyatining maqsadli koʻrsatkichlari etib quyidagilar belgilansin: (a) dunyoning eng nufuzli top-10 reytingiga kirgan taʼlim tashkiloti bilan hamkorlik oʻrnatish va mutaxassislar tayyorlashni yoʻlga qoʻyish; (b) 2025 — 2028-yillarda turizm va boshqa xizmat koʻrsatish sohalarida faoliyat olib borayotgan 2,8 ming nafar mutaxassislarni qayta tayyorlash va ularning malakasini oshirish; (v) 1 oygacha boʻlgan malaka oshirish hamda 8 oygacha boʻlgan qayta tayyorlash oʻquv kurslarini tashkil etish. II. Akademiya faoliyatini yoʻlga qoʻyish 2. Belgilansinki: (a) Akademiya “Ipak yoʻli” turizm va madaniy meros xalqaro universitetining (keyingi oʻrinlarda — Universitet) tashkiliy tuzilmasiga kiradi; (b) Akademiyada oʻqitish Oʻzbekiston Respublikasida amaldagi taʼlim shakllarida oʻzbek, rus va ingliz tillarida amalga oshiriladi; (v) qayta tayyorlash oʻquv kurslarini muvaffaqiyatli tamomlagan bitiruvchilarga va malaka oshirish oʻquv kurslarini toʻliq oʻzlashtirgan tinglovchilarga sertifikat beriladi; (g) 2025-yil 1-dekabrdan boshlab turizm sohasi subyektlari mutaxassislari oʻz mablagʻlari hamda ish beruvchi va buyurtmachi tashkilotlarning mablagʻlari (budjetdan tashqari mablagʻlari) hisobidan shartnoma asosida qayta tayyorlanadi va malakasi oshiriladi; (d) Universitet vasiylik kengashiga Akademiyaning tuzilmasini xodimlarning belgilangan cheklangan soni va mehnatga haq toʻlash fondi doirasida tasdiqlash va unga oʻzgartirishlar kiritish huquqi beriladi; (j) Akademiyaga Turizm qoʻmitasi raisi bilan kelishilgan holda Universitet rektori tomonidan lavozimga tayinlanadigan va lavozimidan ozod etiladigan direktor rahbarlik qiladi. 3. Quyidagilar Akademiyaning asosiy vazifalari va faoliyat yoʻnalishlari etib belgilansin: (a) turizm va boshqa xizmat koʻrsatish sohalarida kadrlar tayyorlash tizimini takomillashtirishga qaratilgan yangi taʼlim dasturlarini hamda oʻqitishning innovatsion shakllarini ishlab chiqish va joriy etish; (b) zamonaviy innovatsion va ilmiy-pedagogik texnologiyalarni, fan va texnikaning eng yangi yutuqlarini qoʻllagan holda turizm va boshqa xizmat koʻrsatish sohalari uchun yuqori malakali professional kadrlarni milliy va xalqaro taʼlim standartlariga muvofiq tayyorlashni taʼminlash; (v) taʼlimning tegishli yoʻnalishlari va mutaxassisliklari boʻyicha oʻquv-metodik adabiyotlarni yaratish, talabalar va yosh mutaxassislarni jalb qilgan holda fundamental va amaliy tadqiqotlar olib borish, turizm va boshqa xizmat koʻrsatish sohalaridagi taʼlim muassasalariga yetakchi xorijiy taʼlim tashkilotlari tajribasini joriy qilish; (g) turizm va boshqa xizmat koʻrsatish sohalari subyektlari mutaxassislarini qayta tayyorlash va ularning malakasini oshirishning zamonaviy mexanizmlarini joriy etish; (d) taʼlim va ilmiy faoliyatning ishlab chiqarish faoliyati bilan uzviy integratsiyalashuvi uchun shart-sharoitlar yaratish; (j) turizm va boshqa xizmat koʻrsatish sohalarida ilgʻor xorijiy tajribalarni oʻrganish va mamlakatimizda joriy etish boʻyicha tavsiyalar ishlab chiqish, xorijiy mamlakatlarning sohadagi yetakchi muassasalari bilan xalqaro aloqalarni rivojlantirish; (z) yetakchi xorijiy oliy taʼlim tashkilotlarining professor-oʻqituvchilarini jalb qilgan holda hamkorlikda oʻquv dasturlarini amalga oshirish. 4. Turizm qoʻmitasi hamda Samarqand viloyati hokimligining quyidagi takliflariga rozilik berilsin: (a) Akademiya tuzilmasida turizmning ekologiyaga salbiy taʼsirini kamaytirish yoʻnalishida xalqaro ilmiy tadqiqotlar olib borish maqsadida yuridik shaxs maqomiga ega boʻlmagan Global yashil turizm startaplari laboratoriyasini (keyingi oʻrinlarda — Laboratoriya) tashkil etish; (b) Universitet tuzilmasida yuridik shaxs maqomiga ega boʻlmagan “Badiiy galereya” oʻquv laboratoriyasini tashkil etish. III. Moliyaviy resurslar 5. Quyidagilar Akademiya faoliyatini moliyalashtirish manbalari etib belgilansin: (a) Oʻzbekiston Respublikasi Davlat budjetidan ajratiladigan mablagʻlar; (b) Turizmni qoʻllab-quvvatlash jamgʻarmasi mablagʻlari; (v) ilmiy faoliyatga oid davlat dasturlarini amalga oshirish uchun Oliy taʼlim, fan va innovatsiyalar vazirligi tomonidan oʻtkaziladigan tanlovlar natijalari boʻyicha ajratiladigan grantlar; (g) ilmiy-tadqiqot, axborot-tahlil ishlarini amalga oshirishdan, shartnoma asosida pullik taʼlim xizmatlari va boshqa xizmatlar koʻrsatishdan tushadigan mablagʻlar; (d) jismoniy va yuridik shaxslarning homiylik xayriyalari; (j) qonunchilik hujjatlarida taqiqlanmagan boshqa manbalar. 6. Belgilab qoʻyilsinki: (a) 2027-yil 1-dekabrdan boshlab har yili Turizmni qoʻllab-quvvatlash jamgʻarmasi mablagʻlari hisobidan Butunjahon turizm tashkilotiga aʼzo davlatlarning 100 nafar iqtidorli mutaxassislariga Akademiyaning qayta tayyorlash va malaka oshirish oʻquv dasturlarida taʼlim olish uchun maxsus grant ajratiladi; (b) Akademiyani saqlash bilan bogʻliq xarajatlarni moliyalashtirish 2025-yilda Oʻzbekiston Respublikasining respublika budjetidan birinchi darajali budjet mablagʻlarini taqsimlovchi sifatida Turizm qoʻmitasiga ajratilgan mablagʻlar doirasida amalga oshiriladi, 2026-yildan boshlab Oʻzbekiston Respublikasi Davlat budjeti parametrlarida nazarda tutiladi; (v) Akademiya xodimlarining mehnatiga haq toʻlash hamda moddiy ragʻbatlantirish Universitet xodimlari uchun belgilangan tartibga muvofiq amalga oshiriladi. 7. Iqtisodiyot va moliya vazirligi Oʻzbekiston Respublikasining respublika budjetidan quyidagi maqsadlar uchun 50 milliard soʻmgacha mablagʻlar Akademiyaga ajratilishini taʼminlasin: (a) turizm va boshqa xizmat koʻrsatish sohalarida mutaxassislar tayyorlash boʻyicha dunyoning eng nufuzli top-10 reytingiga kirgan taʼlim tashkiloti bilan hamkorlikda mutaxassislar tayyorlashni yoʻlga qoʻyish; (b) turizm va boshqa xizmat koʻrsatish sohalarida xalqaro tan olingan yetakchi xorijiy tashkilotlar mutaxassislarini jalb qilish orqali Akademiyaning professor-oʻqituvchilari hamda respublikaning turistlar oqimi yuqori boʻlgan hududlaridagi mehmonxona va xizmat koʻrsatish sohasi vakillarining xalqaro darajada malakasini oshirish hamda ularni qayta tayyorlash; (v) turizm va boshqa xizmat koʻrsatish sohalari uchun mutaxassislar tayyorlovchi xalqaro tan olingan taʼlim tashkilotlarini jalb qilish bilan bogʻliq xarajatlarni qoplash. 8. Belgilansinki, 2026-yil 1-yanvardan boshlab “Badiiy galereya” oʻquv laboratoriyasi va Laboratoriya faoliyati Universitet mablagʻlari hisobidan moliyalashtiriladi. IV. Qaror ijrosini tashkil etish, taʼminlash va nazorat 9. Turizm qoʻmitasi: (a) Oliy taʼlim, fan va innovatsiyalar vazirligi bilan birgalikda ikki oy muddatda Akademiyada oʻquv jarayonini tashkil etish uchun malakali professor-oʻqituvchilar, jumladan, xorijdan oʻqituvchilar, olimlar va mutaxassislar jalb etilishini; (b) Universitet vasiylik kengashi bilan birgalikda turizm va boshqa xizmat koʻrsatish sohalarida kadrlar tayyorlash, qayta tayyorlash hamda ularning malakasini oshirish boʻyicha belgilangan muddatlarda oʻquv jarayoni boshlanishini taʼminlasin. 10. Tashqi ishlar vazirligi Turizm qoʻmitasi bilan birgalikda diplomatik kanallar orqali Butunjahon turizm tashkilotiga aʼzo davlatlarning mutaxassislariga Akademiyada maxsus grant dasturi asosida taʼlim olishda mazkur qaror bilan berilgan imkoniyatlar toʻgʻrisida targʻibot ishlari olib borilishini taʼminlasin. 11. Ekologiya va iqlim oʻzgarishi milliy qoʻmitasi, Davlat aktivlarini boshqarish agentligi va Samarqand viloyati hokimligi oʻn kun muddatda Samarqand shahri Goʻroʻgʻli koʻchasi 13-uy manzilida joylashgan bino va inshootlar tutash hududlari bilan birgalikda Universitet balansiga begʻaraz oʻtkazib berilishini taʼminlasin. 12. Samarqand viloyati hokimligi viloyat stomatologiya poliklinikasini koʻchirish hamda unga zarur shart-sharoitlar yaratish bilan bogʻliq xarajatlar mahalliy budjet mablagʻlari hisobidan qoplanishini taʼminlasin. 13. Vazirlar Mahkamasi ikki hafta muddatda Akademiya faoliyatini takomillashtirish, “Badiiy galereya” oʻquv laboratoriyasi va Laboratoriya faoliyatini yoʻlga qoʻyishni nazarda tutuvchi Hukumat qarorini qabul qilsin. 14. Mazkur qarorning ijrosini samarali tashkil qilishga masʼul va shaxsiy javobgar etib Turizm qoʻmitasi raisi hamda Samarqand viloyati hokimi vazifasini bajaruvchi A.M. Boboyev belgilansin. 15. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.